จ่ายบิลเซเว่นฯแจกประกันฟรี
เมืองไทยประกันชีวิตร่วมเคาน์เตอร์เซอร์วิสคุ้มครองอุบัติเหตุ-ตาย
26 เม.ย. 2559

เมืองไทยประกันชีวิตร่วมเคาน์เตอร์เซอร์วิสคุ้มครองอุบัติเหตุ-ตาย
เมืองไทยประกันชีวิตจับมือเคาน์เตอร์เซอร์วิส แจกฟรีคุ้มครองอุบัติเหตุ 
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต เปิดเผยว่า บริษัทได้ร่วมมือกับบริษัท เคาน์เตอร์เซอร์วิส เปิดตัวโครงการ “คุ้มครองบิล คุ้มครองคุณ” เพื่อมอบฟรีกรมธรรม์ที่ให้ความคุ้มครองถึงค่ารักษาพยาบาลในกรณีประสบอุบัติเหตุและเสียชีวิตให้กับลูกค้าที่ชำระบิลผ่านเคาน์เตอร์เซอร์วิสในร้านเซเว่นอีเลฟเว่นทั่วประเทศ จำนวน 3 แสนสิทธิ
ทั้งนี้ ลูกค้าจะได้รับสลิปที่มีบาร์โค้ดหลังจากการชำระบิล และลงทะเบียนรับสิทธิได้ทันที เพียงใช้บัตรประชาชนสมาร์ทการ์ดและเบอร์โทรศัพท์เพื่อลงทะเบียนยืนยันรับสิทธิ โดยจะได้รับสลิปเป็นหลักฐานการรับสิทธิความคุ้มครอง60 วัน ตามเงื่อนไขกรมธรรม์ที่กำหนดไว้ นับถัดจากวันที่ลงทะเบียนรับสิทธิ โดยระยะเวลาในการรับสิทธินี้ เริ่มตั้งแต่วันที่ 1 พ.ค.-31 ส.ค.นี้
สำหรับเงื่อนไขความคุ้มครองนั้น หากเป็นกรณีการเสียชีวิตทุกกรณีได้รับวงเงิน 1,000 บาท เสียชีวิตจากอุบัติเหตุได้รับวงเงิน 2 หมื่นบาท เสียชีวิตจากอุบัติเหตุยานพาหนะสาธารณะได้รับวงเงิน 4หมื่นบาท และยังมีจุดเด่นอยู่ที่จะได้รับความคุ้มครองค่ารักษาพยาบาลจากอุบัติเหตุสูงสุด 1,000 บาท/ครั้ง โดยไม่จำกัดจำนวนครั้งอีกด้วย รับประกันตั้งแต่อายุ 20-60 ปี 
นายสาระ กล่าวว่า บริษัทต้องพัฒนาแบบประกันใหม่ๆ ให้สามารถตอบสนองกับความต้องการและพฤติกรรมของลูกค้าทุกกลุ่มให้ได้ โดยเฉพาะในช่วงนี้ลูกค้ามีความต้องการทั้งแบบประกันความคุ้มครอง แบบประกันอุบัติเหตุ แบบประกันสุขภาพ และแบบประกันโรคร้ายแรงต่างๆ 
ด้าน นายวีรเดช อัครผลพานิช รองกรรมการผู้จัดการ บริษัท เคาน์เตอร์เซอร์วิส กล่าวว่า การแข่งขันที่รุนแรงในธุรกิจบริการรับชำระบิลในช่วง 4 ปีที่ผ่านมา ทำให้บริษัทก็ต้องพัฒนากระบวนการทำงานและนวัตกรรมต่างๆ เพื่อตอบสนองความต้องการของลูกค้า และสร้างอัตราการเติบโตให้ได้อย่างต่อเนื่องทุกปี
“การจัดแคมเปญครั้งนี้ เราไม่ได้หวังเรื่องยอดขายแต่อย่างใด แต่มองว่าจะทำให้ลูกค้าสัมผัสกับประกันมากขึ้น อย่างเช่นแบบประกันภัย 200 บาท แบบประกันราคาประหยัดหรือไมโครอินชัวรันส์ ผ่านเคาน์เตอร์เซอร์วิส ก็พบว่าเมืองไทยประกันชีวิตเป็นบริษัทที่ได้รับความนิยมสูงสุด หรือล่าสุดเดือน เม.ย.ที่มีการเปิดขายประกันสงกรานต์สุขใจ 100 บาท ก็ขายได้แล้วประมาณ 1 หมื่นกรมธรรม์ ก็เป็นของเมืองไทยประกันชีวิต 85%” นายวีรเดช กล่าว